CELEX ID: 32011D0057
Publication Date: 2010-12-20

Document:
TARYBOS SPRENDIMAS
2010 m. gruodžio 20 d.
kuriuo iš dalies keičiamas Sprendimas 2010/320/ES, skirtas Graikijai, kuriuo siekiama sugriežtinti ir sustiprinti fiskalinę priežiūrą bei įspėti Graikiją imtis deficito mažinimo priemonių, kaip manoma, reikalingų perviršinio deficito padėčiai ištaisyti
(2011/57/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo (SESV), ypač į jos 126 straipsnio 9 dalį ir 136 straipsnį,
atsižvelgdama į Europos Komisijos rekomendaciją,
kadangi:
(1)
SESV 136 straipsnio 1 dalies a punkte numatyta galimybė patvirtinti valstybėms narėms, kurių valiuta yra euro, skirtas priemones, kuriomis siekiama sustiprinti jų biudžetinės drausmės koordinavimą ir priežiūrą.
(2)
SESV 126 straipsnyje nustatyta, kad valstybės narės turi vengti perviršinio valdžios sektoriaus deficito, ir dėl to nustatyta perviršinio deficito procedūra. Stabilumo ir augimo pakte, pagal kurio korekcinę funkciją įgyvendinama perviršinio deficito procedūra, numatyta struktūra, kuria palaikoma Vyriausybės politika, skirta greitai grįžti prie tvirtos biudžeto būklės atsižvelgiant į ekonominę situaciją.
(3)
2009 m. balandžio 27 d. pagal Europos bendrijos steigimo sutarties 104 straipsnio 6 dalį Taryba nusprendė, kad Graikijoje susidaręs perviršinis deficitas.
(4)
2010 m. gegužės 10 d. pagal SESV 126 straipsnio 9 dalį ir 136 straipsnį Taryba priėmė Sprendimą 2010/320/ES (1) (toliau - Sprendimas), skirtą Graikijai, kuriuo siekiama sugriežtinti ir sustiprinti fiskalinę priežiūrą bei įspėti Graikiją imtis deficito mažinimo priemonių, kaip manoma, reikalingų perviršinio deficito padėčiai ištaisyti ne vėliau kaip iki 2014 m. Taryba nustatė tokį deficito padėties ištaisymo planą: valdžios sektoriaus deficitas turi neviršyti 18 508 mln. EUR 2010 m., 17 065 mln. EUR - 2011 m., 14 916 mln. EUR - 2012 m., 11 399 mln. EUR - 2013 m. ir 6 385 mln. EUR - 2014 m.
(5)
Pagal prognozę, turėtą tuo metu, kai Taryba priėmė Sprendimą, buvo numatoma, kad realusis BVP susitrauks 4 % 2010 m. ir 2,5 % 2011 m., o vėliau atsigaus ir prieaugis bus 1,1 % 2012 m. ir 2,1 % 2013 ir 2014 m. Buvo numatoma, kad BVP defliatorius bus 1,2 %, -0,5 %, 1,0 %, 0,7 % ir 1,0 % atitinkamai 2010-2014 m. Turint omenyje ekonomikos raidą, dabar numatoma, kad realusis BVP susitrauks 4,25 % 2010 m. ir 3 % 2011 m., o vėliau atsigaus ir augimas sudarys 1,1 % 2012 m. ir 2,1 % 2013 ir 2014 m. Dabar numatoma, kad 2010-2014 m. BVP defliatorius bus atitinkamai 3,0 %, 1,5 %, 0,4 %, 0,8 % ir 1,2 %.
(6)
2010 m. rugsėjo 7 d. Taryba priėmė Sprendimą 2010/486/ES (2), kuriuo iš dalies keičiamas Sprendimas.
(7)
2010 m. lapkričio 15 d. Eurostatas patvirtino Graikijos valdžios sektoriaus deficito ir skolos statistiką pagal 2009 m. gegužės 25 d. Tarybos reglamentą (EB) Nr. 479/2009 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (3). Ta proga 2006-2009 m. deficito ir skolos rodikliai padidinti. Valdžios sektoriaus 2009 m. deficito ir BVP santykis padidintas nuo 13,6 % BVP iki 15,4 % BVP, o skolos santykis padidintas nuo 115,1 % BVP iki 126,8 % BVP.
(8)
Graikija padarė didelę pažangą įgyvendindama priemones, kurių reikalaujama pagal Sprendimą, įskaitant valdžios sektoriaus deficito mažinimą. Tačiau minėtas statistinių duomenų patikslinimas kartu su prastu pajamų surinkimu ir kitomis biudžeto įgyvendinimo problemomis, įskaitant susikaupusias mokėtinas sumas, rodo, kad nustatyta 2010 m. valdžios sektoriaus deficito viršutinė riba greičiausiai bus viršyta. Šis nuokrypis turės būti visiškai kompensuotas 2011 m.
(9)
2010 m. lapkričio 24 d. Graikija Tarybai ir Komisijai pateikė ataskaitą, kurioje išdėstė politikos priemones, kurių imtasi laikantis Sprendimo. Komisija įvertino ataskaitą ir padarė išvadą, kad Graikija tinkamai laikosi Sprendimo.
(10)
Atsižvelgiant į tai, kas išdėstyta, Sprendimą reikėtų iš dalies pakeisti dėl keleto aspektų, nekeičiant perviršinio deficito panaikinimo termino ir valdžios sektoriaus deficito mažinimo bei skolos didinimo nominalia verte plano,
PRIĖMĖ ŠĮ SPRENDIMĄ:
1 straipsnis
Sprendimas 2010/320/ES iš dalies keičiamas taip:
1.
1 straipsnio 3 dalies antras sakinys pakeičiamas taip:
„Remiantis 2010 m. lapkričio mėn. BVP projekcijomis, atitinkamas skolos ir BVP santykis neviršys 143 % 2010 m., 153 % 2011 m., 157 % 2012 m., 158 % 2013 m. ir 156 % 2014 m.“;
2.
2 straipsnio 3 dalies b punktas pakeičiamas taip:
„b)
mokesčių sistemą tobulinančių teisės aktų vykdymo užtikrinimas. Tai visų pirma turėtų apimti vidutinės trukmės mokesčių sistemos sukūrimą, privalomo atsargos rezervo biudžete, atitinkančio 5 % valstybės aparato bendrų asignavimų, išskyrus darbo užmokestį, pensijas ir palūkanas, sukūrimą, tvirtesnių mechanizmų išlaidų priežiūrai sukūrimą ir biudžeto tarnybos prie parlamento įsteigimą;“;
3.
2 straipsnio 3 dalies g punktas panaikinamas;
4.
2 straipsnio 3 dalies k punktas pakeičiamas taip:
„k)
geresnis valstybės turto valdymas siekiant sutaupyti mažiausiai 7 mlrd. EUR 2011-2013 m., iš kurių mažiausiai 1 mlrd. EUR - 2011 m.; pelnas iš turto (nekilnojamojo turto ir finansinio turto) pardavimo naudojamas skolai grąžinti ir dėl jo nemažinamos konsolidavimo pastangos, siekiant laikytis viršutinių deficito ribų, nustatytų 1 straipsnio 2 dalyje;“;
5.
2 straipsnio 3 dalies m punktas pakeičiamas taip:
„m)
potvarkis, kuriuo vietos valdžios sektoriaus biudžeto deficitas draudžiamas bent jau iki 2014 m.; pervedimų vietos valdžios sektoriui sumažinimas pagal numatytą taupymo ir įgaliojimų perdavimo planą;“;
6.
2 straipsnio 3 dalies o punktas pakeičiamas taip:
„o)
vienos e. receptų išrašymo sistemos įgyvendinimas; išsamaus rinkos vaistų sąrašo paskelbimas; nekompensuojamųjų vaistų sąrašo ir be recepto parduodamų vaistų sąrašo taikymas; naujojo kompensuojamųjų vaistų sąrašo paskelbimas, naudojant naująją orientacinių kainų sistemą; informacijos, prieinamos per e. receptų išrašymo sistemą ir skenavimą, siekiant surinkti permokas iš farmacijos įmonių, naudojimas; stebėsenos priemonės, kuri sudarytų galimybę kas mėnesį įvertinti farmacijos išlaidas, įvedimas; bendrų 5 EUR mokėjimų už reguliarias ambulatorines paslaugas įvedimas ir bendrų mokėjimų taikymas taip pat ir nepagrįstiems vizitams į greitosios pagalbos skyrius; audituotų ligoninių ir poliklinikų ataskaitų skelbimas; ir nepriklausomos sveikatos priežiūros politikos specialistų darbo grupės, kurios užduotis yra iki 2011 m. gegužės mėn. pabaigos parengti išsamią ataskaitą apie bendrą sveikatos priežiūros sistemos reformą, skirtą sveikatos priežiūros sistemos veiksmingumui ir efektyvumui gerinti, sukūrimas;“;
7.
2 straipsnio 3 dalies p punktas panaikinamas;
8.
2 straipsnio 3 dalis papildoma šiais punktais:
„q)
tolesnis veiklos išlaidų mažinimas ne mažiau kaip 5 procentais, dėl kurio bus sutaupyta mažiausiai 100 mln. EUR;
r)
tolesnis pervedimų mažinimas, dėl kurio Vyriausybė iš viso sutaupys mažiausiai 100 mln. EUR. Lėšų gavę viešojo sektoriaus subjektai užtikrina, kad kartu būtų mažinamos išlaidos, kad įsiskolinimas toliau nedidėtų;
s)
pašalpų šeimoms susiejimas su materialine padėtimi nuo 2011 m. sausio mėn., dėl kurio bus sutaupyta mažiausiai 150 mln. EUR (atėmus atitinkamas administracines išlaidas);
t)
karinės paskirties įrangos įsigijimo (tiekimo) sumažinimas mažiausiai 500 mln. EUR, palyginti su faktiniu 2010 m. lygiu;
u)
socialinio draudimo fondų farmacijos išlaidų sumažinimas 900 mln. EUR dėl papildomo vaistų kainų sumažinimo ir naujos viešųjų pirkimų tvarkos ir ligoninių farmacijos išlaidų (taip pat įskaitant įrangos išlaidas) sumažinimas mažiausiai 350 mln. EUR;
v)
valstybės įmonių valdymo, kainų nustatymo politikos ir darbo užmokesčio pokyčiai, dėl kurių bus sutaupyta mažiausiai 800 mln. EUR;
w)
krosnių kuro ir dyzelino apmokestinimo suvienodinimas po 2011 m. spalio 15 d., siekiant kovoti su sukčiavimu, dėl kurio 2011 m. bus sutaupyta mažiausiai 400 mln. EUR, atėmus specialias priemones, skirtas mažiau pasiturintiems gyventojams apsaugoti;
x)
sumažintų PVM tarifų padidinimas nuo 5,5 iki 6,5 procentų ir nuo 11 iki 13 procentų, dėl kurio bus sutaupyta mažiausiai 880 mln. EUR; ir vaistams bei apgyvendinimui viešbučiuose taikomo PVM tarifo sumažinimas nuo 11 iki 6,5 procentų, kurio išlaidos neviršys 250 mln. EUR, atėmus dėl mažesnio vaistams taikomo PVM tarifo socialinio draudimo fondų ir ligoninių sutaupytas lėšas;
y)
kovos su degalų kontrabanda stiprinimas (mažiausiai 190 mln. EUR);
z)
teismo mokesčių didinimas (mažiausiai 100 mln. EUR);
aa)
veiksmų plano, skirto paspartinti nesumokėtų mokesčių surinkimą, įgyvendinimas (mažiausiai 200 mln. EUR);
bb)
mokestinių nuobaudų surinkimo paspartinimas (mažiausiai 400 mln. EUR);
cc)
pajamų, gautų dėl naujosios mokestinių ginčų ir teismų sistemos, surinkimas (mažiausiai 300 mln. EUR);
dd)
pajamos iš atnaujinamų telekomunikacijų licencijų, kurios netrukus baigia galioti (mažiausiai 350 mln. EUR);
ee)
pajamos iš koncesijų (mažiausiai 250 mln. EUR);
ff)
Atėnų transporto tinklo (OASA) restruktūrizavimo planas. Plano tikslas - sumažinti įmonės veiklos nuostolius ir padaryti ją ekonomiškai gyvybingą. Į planą įtraukiamas įmonės veiklos išlaidų mažinimas ir įkainių didinimas. Reikalingi veiksmai turi būti įgyvendinti iki 2011 m. kovo mėn.;
gg)
įstatymas, kuriuo apribojamas įdarbinimas visame valdžios sektoriuje, priimant ne daugiau kaip vieną darbuotoją vietoj penkių išėjusių į pensiją arba atleistų, be išimčių atskiriems sektoriams, ir įskaitant darbuotojus, perkeltus iš restruktūrizuojamų valstybės įmonių į valdžios sektoriaus subjektus;
hh)
įstatymai, skirti darbo rinkos institucijai stiprinti ir nustatantys, kad: susitarimai įmonių lygmenyje be nepagrįstų suvaržymų turi viršenybę prieš susitarimus sektorių ir profesijų lygmenyje; kolektyvinių susitarimų įmonių lygmenyje nevaržo reikalavimai dėl būtino įmonės dydžio; susitarimų sektorių ir profesijų lygmenyje taikymo išplėtimas derybose neatstovaujamoms šalims panaikinamas; ilginamas bandomasis laikotarpis dėl naujų darbo vietų; laiko apribojimai dėl laikino įdarbinimo agentūrų panaikinami; apribojimai dėl terminuotų darbo sutarčių platesnio naudojimo panaikinami; taisyklė, kuri nustato didesnį valandinį darbo užmokestį ne visą darbo dieną dirbantiems darbuotojams, panaikinama; ir leidžiamas lankstesnis darbo laiko valdymas, įskaitant ne visos darbo dienos pamaininį darbą.“;
9.
2 straipsnio 4 dalies a punktas panaikinamas;
10.
2 straipsnio 4 dalis papildoma šiais punktais:
„c)
per ankstesnius metus susikaupusių įsiskolinimų padengimas;
d)
daugiametis struktūrinio fiskalinio konsolidavimo planas, įskaitant ne mažiau kaip 5 procentų BVP dydžio priemones, kuriomis bus užtikrinti deficito tikslai iki 2014 m.;
e)
kovos su mokesčių vengimu planas, kuris apima kiekybinius veiklos rezultatų rodiklius, kad už pajamų administravimą būtų atsiskaitoma; teisės aktai, kuriais racionalizuojamas administracinių mokestinių ginčų sprendimas ir teisminės apeliacijos procesai, ir reikalingi teisės aktai bei procedūros, kuriais geriau sprendžiamos mokesčių pareigūnų netinkamo elgesio, korupcijos ir prasto pareigų vykdymo problemos, įskaitant patraukimą baudžiamojon atsakomybėn pareigų nevykdymo atveju;
f)
išsamus veiksmų planas su terminais, skirtas supaprastintai darbo užmokesčio sistemai užbaigti ir įgyvendinti;
g)
ligoninių apskaitos ir sąskaitų išrašymo sistemų tobulinimas: užbaigiant įvesti dvigubo įrašo kaupimo principu pagrįstas apskaitos sistemas visose ligoninėse; naudojant vieną medicinos prekių kodavimo sistemą ir bendrą registrą; įvertinant medicinos prekių atsargas ir jų judėjimą visose ligoninėse naudojant vieną medicinos prekių kodavimo sistemą; surenkant bendrus mokėjimus iš pacientų visose nacionalinės sveikatos priežiūros sistemos įstaigose; laiku pateikiant sąskaitas už gydymo išlaidas (ne vėliau kaip per 2 mėnesius) Graikijos socialinio draudimo fondams, kitoms valstybėms narėms ir privatiems sveikatos draudikams; ir užtikrinant, kad ne mažiau kaip 50 procentų valstybinėse ligoninėse naudojamų vaistų kiekio iki 2011 m. pabaigos sudarytų generiniai vaistai ir nepatentuoti vaistai, įvedant privalomą reikalavimą, kad visos valstybinės ligoninės farmacijos produktus pirktų pagal veikliąją medžiagą;
h)
siekdama kovoti su švaistymu ir prastu valdymu valstybės įmonėse ir sutaupyti mažiausiai 800 mln. EUR, Graikija iki 2011 m. vasario mėn. pabaigos turi priimti teisės aktą, kuriuo: sumažinamas pirminis darbo užmokestis valstybės įmonėse mažiausiai 10 procentų įmonės lygmeniu; apribojamas antrinis darbo užmokestis iki 10 procentų pirminio darbo užmokesčio; nustatoma viršutinė 4 000 EUR per mėnesį riba bruto darbo užmokesčiui (12 mokėjimų per metus); padidinami miesto transporto tarifai mažiausiai 30 procentų; padidinami kiti tarifai; numatomi veiksmai, kuriais valstybės įmonių veiklos išlaidos sumažinamos nuo 15 iki 25 procentų; ir iki 2011 m. kovo mėn. priimamas OASA restruktūrizavimo teisės aktas;
i)
nauja reglamentavimo sistema, skirta palengvinti koncesinių susitarimų dėl regioninių oro uostų sudarymą;
j)
nepriklausomos švietimo politikos darbo grupės sukūrimas siekiant padidinti valstybinės švietimo sistemos (pradinio, vidurinio ir aukštojo mokslo) efektyvumą ir veiksmingiau panaudoti išteklius;
k)
įstatymo, kuriuo įsteigiama bendra viešųjų pirkimų institucija remiantis veiksmų planu, priėmimas.“;
11.
2 straipsnio 5 dalies b punktas pakeičiamas taip:
„b)
centrinės valdžios nepriklausomo funkcinio vertinimo pirmojo etapo rezultatų įvertinimas, įskaitant veiklos politikos rekomendacijas, ir esamų socialinių programų vertinimo užbaigimas;“;
12.
2 straipsnio 5 dalies d punkte „2010-2060“ metai pakeičiami „2009-2060“ metais;
13.
2 straipsnio 5 dalis papildoma šiuo punktu:
„h)
tolesnis generinių vaistų naudojimo skatinimas, įvedant privalomą e. recepto išrašymą pagal veikliąją medžiagą.“;
14.
2 straipsnio 6 dalies a punktas pakeičiamas taip:
„a)
į 2012 m. biudžeto projektą įtraukia mažiausiai 2,2 % BVP vertės fiskalinio konsolidavimo priemones. Visų pirma į biudžetą įtraukiamos šios priemonės (arba išskirtinėmis aplinkybėmis priemonės, kurias vykdant būtų sutaupytos panašios sumos): tolesnis PVM bazės išplėtimas sumažinto PVM tarifo prekėms ir paslaugoms pradedant taikyti pagrindinį tarifą (siekiant papildomai surinkti mažiausiai 300 mln. EUR); tolesnis viešojo sektoriaus darbuotojų skaičiaus mažinimas be to, kuris vykdomas vadovaujantis taisykle, kad vietoje 5 į pensiją išėjusių valstybės tarnautojų būtų priimtas 1 naujas valstybės tarnautojas (siekiant sutaupyti mažiausiai 600 mln. EUR); akcizų nustatymas nealkoholiniams gėrimams (kurių bendra suma sudarytų mažiausiai 300 mln. EUR); nekilnojamojo turto mokesčio bazės išplėtimas patikslinant turto vertes (siekiant gauti mažiausiai 200 mln. EUR papildomų pajamų); vietos valdymo lygmens pertvarkymas (siekiant sutaupyti mažiausiai 500 mln. EUR); nominalus pensijų įšaldymas; prezumpcinio savarankiškai dirbančių asmenų apmokestinimo veiksmingumo didinimas (siekiant surinkti mažiausiai 100 mln. EUR); pervedimų valstybės įmonėms sumažinimas atlikus jų restruktūrizavimą (mažiausiai 800 mln. EUR); nedarbo pašalpų susiejimas su materialine padėtimi (siekiant sutaupyti 500 mln. EUR); tolesnis pajamų už lošimo licencijas rinkimas (mažiausiai 225 mln. EUR už parduotas licencijas ir 400 mln. EUR mokesčių nuo išloštų sumų);“;
15.
2 straipsnio 7 dalies c punktas panaikinamas;
16.
2 straipsnio 7 dalis papildoma šiais punktais:
„d)
rengiant biudžetą nuo 2013 m. bus naudojama išlaidų skaičiavimo pagal atskiras ligonines sistema;
e)
teisės aktai, skirti įgyvendinti viešojo administravimo centriniu lygmeniu nepriklausomo funkcinio vertinimo pirmojo etapo ir išsamios esamų socialinių programų vertinimo veiklos rekomendacijas;
f)
bendra viešųjų pirkimų institucija pradeda savo veiklą su veiksmų plane apibrėžtoms užduotims, tikslams, kompetencijai ir įgaliojimams įgyvendinti būtinais ištekliais.“
2 straipsnis
Šis sprendimas įsigalioja pranešimo apie jį dieną.
3 straipsnis
Šis sprendimas skirtas Graikijos Respublikai.
Priimta Briuselyje 2010 m. gruodžio 20 d.

EuroVoc Classification:
Level 1: 100148
100161
100146
Level 2: 100277
100205
100283
100204
100185
100186
100282
Level 3: 5283
122
2448
929
2106
335
4590
912
2200
1012
2497
All Descriptors: 1182
173
2390
2448
2910
368